壽程使君和獲白鴈詩韻
作者：程公許
朝代：宋

paragraphs: 流膏千里喧笑聲，祥心萬丈南極星。
祈年未了香火債，饌客肯汙刀鑊腥。
此心與民同疴癢，出令可忍奔風霆。
仙人飛來丹楓闕，俗眼詫見白鶴翎。
蟻封縈策屈良御，牛軱輟刃煩庖丁。
立談千仗環鐵甕，傾耳千行頒紫冥。
雅知方寸厚培殖，未覺雙鬢輕飄零。
馬蹄去踏東華塵，猿吟恐辜北山靈。
賸將石田沃雨露，更爲嘉穀除蟊螟。
寥寥宗風特扶起，懇懇善頌何丁寧。
長生祕籙啟雲笈，紫府丹臺元不扃。